**Starptautiskās risināšanas sacensības** (angļu: *International Solving Contest (ISC)*) ir Pasaules šaha kompozīcijas federācijas (WCCF) organizētas individuālās šaha kompozīciju risināšanas sacensības, kas norisinās vienā no divām janvāra pēdējām svētdienām vairākās vietās visā pasaulē, vienlaikus visās iesaistītajās valstīs.

Sacensību vadība
----------------

Iepriekšējā gada Pasaules šaha kompozīcijas federācijas kongress ieceļ sacensību centrālo(s) kontrolieri(-us), kurš(-i) uzņemas vispārējo sacensību vadību. no vietējiem kontrolieriem saņemto rezultātu pārbaudi un apkopošanu. Katra dalības vieta ieceļ uzticamu vietējo kontrolieri, kurš veic sacensību organizāciju, izvešanu un nosūta vietējos sacensību rezultātu centrālam kontrolierim, kurš veic saņemto rezultātu pārbaudi, apkopošanu un galīgo rezultātu izziņošanu.

Sacensību kārtība
-----------------

### Kategorijas

Sacensībās notiek trijās kategorijās:

* 1. kategorija paredzēta pieredzējušiem atrisinātājiem, bet atvērta visiem risinātājiem;
* 2. kategorija nepieredzējušiem risinātājiem bez reitinga vai ar reitingu, kas ir mazāks par 1700;
* 3. kategorija jauniešiem, kas sacensības gadā nav vecāki par 13 gadiem.

Atsevišķi tiek vērtēti jaunieši, sievietes un pensionāri.

### Sacensību sākums

Visās valstīs konkurss jāsāk pulksten 11.00 CET (Centrāleiropas laiks). Centrālie kontrolieri var atļaut citu sacensību sākuma laiku Āzijai un Amerikai un par vienu stundu agrāk vai vēlāk visās pārējās valstīs.

### Kārtas

Sacensības notiek 1. un 2. kategorijai divās kārtās, 3. kategorijai — vienā kārtā. Starp kārtām minimālais pārtraukums ir pusstunda, maksimālais — pusotra stunda.

### Risināmās kompozīcijas

* 1. kategorijai: katrā kārtā jārisina divvilcis, trīsvilcis, daudzvilcis, etīde, palīgmata un pašmata uzdevums.
* 2. kategorijai: katrā kārtā jārisina divi divvilči, trīsvilcis, daudzvilcis, etīde un pirmā kārtā palīgmata, otrā kārtā pašmata uzdevums.
* 3. kategorijai: jārisina 4 divvilči, trīsvilcis un etīde.

Sacensību vēsture
-----------------

Pirmās Starptautiskās risināšanas sacensības (*ISC*) notika 2005. gada 23. janvārī. Pēc tam tās notika katru gadu. Līdzšinējo sacensību rezultāti apkopoti nākamajā tabulā:

| Nr. | Datums | 1. kategorija | 2. kategorija | 3. kategorija |
| --- | --- | --- | --- | --- |
| Valstis | Dalībnieki | Uzvarētājs | Valstis | Dalībnieki | Valstis | Dalībnieki |
| 1 | 23.01.2005 | 23 | 262 | Valsts karogs: Šveice Rolands Baiers |  |  |  |  |
| 2 | 22.01.2006 | 24 | 210 | Valsts karogs: Krievija Aleksejs Ļebedevs | 16 | 43 |  |  |
| 3 | 21.01.2007 | 26 | 219 | Valsts karogs: Serbija Bojans Vučkovičs | 14 | 42 |  |  |
| 4 | 27.01.2008 | 27 | 241 | Valsts karogs: Vācija Boriss Tummess | 20 | 82 |  |  |
| 5 | 25.01.2009 | 32 | 234 | Valsts karogs: Polija Pjotrs Murdzja | 21 | 141 |  |  |
| 6 | 24.01.2010 | 30 | 198 | Valsts karogs: Beļģija Edijs van Bērs | 15 | 83 |  |  |
| 7 | 23.01.2011 | 28 | 211 | Valsts karogs: Apvienotā Karaliste Džons Nanns | 18 | 77 |  |  |
| 8 | 29.01.2012 | 26 | 220 | Valsts karogs: Beļģija Edijs van Bērs | 20 | 108 |  |  |
| 9 | 27.01.2013 | 29 | 208 | Valsts karogs: Polija Kacpers Pjoruns | 19 | 132 |  |  |
| 10 | 26.01.2014 |  | 290 | Valsts karogs: Polija Pjotrs Murdzja |  | 198 |  |  |
| 11 | 25.01.2015 | 26 | 239 | Valsts karogs: Polija Pjotrs Murdzja |  | 100 |  |  |
| 12 | 24.01.2016 | 29 | 214 | Valsts karogs: Polija Pjotrs Murdzja | 18 | 103 | 12 | 152 |
| 13 | 29.01.2017 | 29 | 223 | Valsts karogs: Apvienotā Karaliste Džons Nanns | 17 | 116 | 10 | 143 |
| 14 | 28.01.2018 | 31 | 269 | Valsts karogs: Polija Pjotrs Murdzja | 21 | 116 | 23 | 217 |
| 15 | 27.01.2019 | 31 | 261 | Valsts karogs: Polija Pjotrs Murdzja | 18 | 151 | 19 | 236 |
| 16 | 26.01.2020 | 30 | 202 | Valsts karogs: Vācija Ulrihs Foigts | 25 | 241 | 17 | 442 |

Skatīt arī
----------

* Pasaules čempionāts šaha kompozīciju risināšanā
* Eiropas čempionāts šaha kompozīciju risināšanā

Atsauces
--------

1. ↑  «Rules of the International Solving Contest (ISC)» (angļu). WCCF. Skatīts: 2018-01-10.

Ārējās saites
-------------

*